**СТАНОВИЩЕ**

от **проф.д-р Пламен Христов Павлов**

(ВТУ „Св.св. Кирил и Методий“– Исторически факултет,

катедра „Стара и средновековна история“)

за дисертационен труд на за присъждане

на образователната и научната степен „доктор“

на **Ивелина Пенчева Кючукова**

на тема: „Европейският владетелски средновековен костюм (средата на XI ― средата на XIV век). Извори и проблеми“,

 Научен консултант: **проф.д.и.н. Христо Матанов**

 Дисертационният труд, който е на вниманието на уважаемото научно жури, представлява сериозно изследване на владетелския костюм във Византия и т.нар. Византийски свят в паралел с онзи на владетелите в католическа Европа. Става дума за период, особено интересен и важен от гледна точка на развитието както на самите средновековни европейски държави, така и на тяхната държавно-политическа идеология, култура и изкуство. Текстът на Ивелина Кючукова е с обем от 452 стр., придружен от 182 изображения и 12 рисунки.

Предложеният дисертационният труд се състои от обширен увод, пет глави, заключение, библиография и приложения. Представените на вниманието на научното жури документи отговарят напълно на законовите и нормативни изисквания.

Предвид обемния текст, в който е синтезирана изключително богата, многопластова информация, придружена с авторски наблюдения и научен коментар, ще се ограничим с най-общи бележки върху дисертационния труд. Още тук обаче е наложително да подчертаем, че така формулираната тема е насочена към изследването на важна научна проблематика, а нейната реализация притежава необходимите за една докторска дисертация качества.

В своя *Предговор* Ивелина Кючукова обосновава целите на изследването, използваната методология, географските параметри на визираните в текста „Изток и Запад“, и т.н., като прави обща характеристика на използваните извори и на проучванията.

*Първа глава* е посветена на писмените извори по темата. Ивелина Кючукова основателно подчертава необходимостта от критичен прочит на наративните паметници с оглед на тяхната специфика, още повече че в нейното изследване обект на анализ са разнородни като тематика, произход и конкретни особености. Особен интерес будят интерпретациите на авторката, що се отнася до толкова разноликите литературни творби, които със съответните уговорки са приети като важен изворов материал по темата. С право акцент е поставен на историческите съчинения, като и в този случай Ивелина Кючукова демонстрира широки познания върху западноевропейските, византийските и други паметници, вкл. от средновековните руски земи.

*Втора глава* е фокусирана върху иконографските документи, които авторката определя като „основен източник“ на своето изследване /с. 49/. Действително, в своето изложение Ивелина Кючукова ни убеждава в значимостта на проследените и анализирани от нея многобройни произведения. В случая трябва да се отбележи работата на авторката с ръкописи от богати и престижни библиотеки в Париж, Ватикана, Венеция и др., с корпуси и други специализирани издания. Информираността на Ивелина Кючукова за редица произведения, при това в изключително широк ареал, типология, жанрова характеристика, време на създаване и т.н. е впечатляваща. Висока оценка заслужават и онези параграфи, в които изследователката се спира на взаимните влияния между Византия и Запада, както и на конкретната им специфика в различни исторически периоди. Ивелина Кючукова се ориентира много успешно в лабиринта от произведения, мнения, хипотези и дискусионни въпроси, свързани с датировката на някои паметници. Това й е позволило да направи уместни коментари и обобщения.

*Трета глава,* озаглавена „Археологически източници“, поне за мен е с най-много авторски приноси. Несъмнен интерес представляват страниците, посветени на едни или други западни и византийски реликви и цели „съкровища“, пазени в музеи, църкви, колекции, гробници и т.н. – подобен текст, написан с разбиране и ерудиция, в българската наука просто не съществува… Подчертано внимание е отделено на археологическите проучвания, на наличието или отсъствието на значими находки в такива центрове като Константинопол, Мистра, и т.н., както и в Западна Европа. Много добро впечатление правят и кратките, енциклопедични по тип коментари на авторката, представящи десетки, в редица случаи знакови обекти на културно-историческото наследство в почти цяла Европа, стотици артефакти от най-разнообразно естество, изключително широк кръг от исторически личности. Всичко това безспорно е необходимо – и в конкретен план, и от гледна точка на общата картина. Ще се ограничим само с един пример, който илюстрира дълбоките познания на Ивелина Кючукова, но и творческите й приноси при изследването на тази проблематика. Става въпрос за т.нар. Бамбергска тъкан, за която авторката изказва своя оригинална и правдоподобна хипотеза.

*Четвърта глава* представя владетелският костюм като регалия на властта. И тук Ивелина Кючукова демонстрира отлично познаване на постиженията на европейската медиевистика и византологията. Несъмнен интерес будят характеристиките на владетелските одежди на Изток и на Запад, поднесени в синтезиран и същевременно наситен със съдържание маниер от страна на авторката. И тук, както и на други места в дисертационния труд, основателно са показани типологичните връзки и заимстванията от античността и Изтока, влиянието на византийския владетелски костюм в останалия православен свят /България, Сърбия, руските земи и т.н./ и Западна Европа.

*Пета глава* носи точното и изразително заглавие „Тъканите като инсигния на властта“. Въпреки някои повторения, в случая до голяма степен неизбежни, с описания на артефакти от предишната глава, авторското изложение е компетентно, наситено с фактология и аналитични бележки. Прецизният преглед на тъкани, цветове, елементи на костюма, най-различни аксесоари и т.н. още веднъж отразява широките познания на авторката, както и нейните качества на изследовател и анализатор.

*Заключението* очертава постигнатото в хода на изследването, като откроява, макар и в твърде деликатен маниер, авторските приноси. *Библиографията* е точна и на свой ред показва впечатляващата информираност на Ивелина Кючукова, вкл. и за най-нови изследвания, при това в една твърде широка и разностранна проблематика. *Приложенията* не само са необходими и много полезни, но и на свой ред изтъкват приносните моменти в дисертацията.

\* \* \*

Дисертационният труд на Ивелина Кючукова успешно представя и развива нелека, многопластова тема и без съмнение заслужава висока оценка. Умението на дисертанта да обхване огромна и разнопосочна информация, критично да осмисли постигнатото и да даде свои решения на отдавна съществуващи научни проблеми е безспорно. Дисертационният труд съдържа значим брой авторски приноси, оригинални наблюдения и научни изводи.

Наред с общото положително впечатление от авторския текст, все пак могат да бъдат отправени някои критични бележки и препоръки. Казано най-добронамерено, увлечена от стремежа си да изясни в максимална степен по-общи или конкретни проблеми, Ивелина Кючукова прави своеобразни и понякога дълги „разходки“ във времето и пространството. Тези отклонения от „строгите“ параметри на темата според мен са оправдани, но биха могли да бъдат отчасти ограничени. От друга страна, при представянето на материалите от средновековна България могат да бъдат привлечени и някои най-нови изследвания, особено във връзка тъканите, открити при археологически разкопки в двореца на хълма Царевец. Ще отбележим също, че някои изписвания на имена, заглавия и понятия от рода на „Деметрий“, „Зигабен“, „Тебес“ /Тива/ и др., „артисти“ /вм. художници/, трябва да се коригират с оглед на българските им форми и традиция. Това е наложително при подготовката на дисертацията като монографично издание, което безспорно ще бъде много полезно за историци, археолози, изкуствоведи и други специалисти у нас и в чужбина. Независимо от тези забележки, предложеният научен труд е хармонично изграден, притежава много добър стил и талантлив изказ. В крайна сметка, текстът на Ивелина Кючукова е написан е с необходимата академична прецизност, но същевременно се чете леко и увлекателно, независимо от нелеката научна материя, на която е посветен.

В заключение, изтъквайки още веднъж достойнствата на дисертационния труд, убедено **гласувам „ЗА“** присъждането на **образователната и научната степен „доктор“** на **Ивелина Пенчева Кючукова,** направление 2.2. История и археология.

**24. 07. 2018 г.**

**Велико Търново проф.д-р Пламен Павлов**